Aalesund har signert en kontrakt med nederlenderen Edwin Gyasi (24). Kantspilleren kommer fra Roda JC, og har skrevet under en kontrakt som binder ham til AaFK ut 2018-sesongen.

Tidligere har han vært innom Twente, Az Alkmaar og De Graafschap.

Denne sesongen har Gyasi startet 14 kamper, kommet inn i fire og scoret ett mål for Roda, som ligger på 14. plass i nederlandsk Eredivisie.

– Med utgangspunkt i spillestil og klubbens verdier er dette en kvalitetssignering både på og utenfor banen. Edwin er en rask, nærmest eksplosiv spiller med gode dribleferdigheter. I tillegg er han som oftest vendt i «riktig» retning, altså mot mål. Med andre ord en type spiller vi lenge har lett etter, og som vil utfylle stallen på en ypperlig måte. Vi anser derfor stallen komplett med denne signeringen, og gleder oss til første hjemmekamp mot Stabæk 11. mars, sier AaFK-trener Trond Fredriksen i en pressemelding.

Ifølge AaFK ble Gyasi koblet til flere Championship-klubber, samt Stuttgart og Napoli, i januarvinduet. I Ålesund har man store forventninger.

– Jeg tror at han er en type som fort vil bli publikumsfavoritt, og ta Tippeligaen med storm, sier Fredriksen til AaFK.no

I pressemeldingen skriver klubben at Gyasi ser på AaFK som et springbrett til Premier League, og at han anser sjanser for å komme seg dit er større ved spill på Sunnmøre enn i den nederlandske æresdivisjonen.